Temeljem odredbi članka 14. Zakona o proračunu („Narodne novine“ 87/08,136/12 i 15/15) i članka 32.Statuta Općine Tučepi (Glasnik Općine Tučepi 04/09 i 01/13), Općinsko vijeće Općine Tučepi je na svojoj sjednici održanoj 29. prosinca 2020. donosi

 **ODLUKU O IZVRŠAVANJU**

 **PRORAČUNA OPĆINE TUČEPI**

 **za 2021.**

 Članak 1.

Ovom se Odlukom uređuje struktura prihoda i primitaka te rashoda i izdataka proračuna i njegovo izvršavanje, opseg zaduživanja jedinice lokalne samouprave, upravljanje financijskom i nefinancijskom imovinom, prava i obveze korisnika proračunskih sredstava, pojedine ovlasti načelnika, te druga pitanja u izvršavanju proračuna.

 Članak 2.

U izvršenju proračuna primjenjuju se odredbe Zakona o proračunu.

 Članak 3.

Prihodi i primici proračuna moraju biti raspoređeni u proračunu i iskazani prema izvorima iz koji potječu.

Rashodi i izdaci proračuna moraju biti raspoređeni u proračunu prema proračunskim klasifikacijama, te uravnoteženi s prihodima i primicima.

Proračunske klasifikacije jesu:

organizacijska

ekonomska

funkcijska

lokacijska

programska

izvori financiranja

 Članak 4.

Proračun se sastoji od općeg i posebnog dijela te plana razvojnih programa.

Opći dio proračuna čini Račun prihoda i rashoda i Račun financiranja, dok se posebni dio sastoji od plana rashoda i izdataka proračunskih korisnika iskazanih po vrstama, te raspoređenih u programe koji se sastoje od aktivnosti i projekata.

Plan razvojnih programa obuhvaća planiranje rashoda za investicije te

kapitalne pomoći i donacije za višegodišnje razdoblje.

 Članak 5.

Račun prihoda i rashoda sastoji se od prihoda i rashoda prema ekonomskoj klasifikaciji kako slijedi:

prihodi od poreza (skupina konta 61)

pomoći (skupina konta 63)

prihodi od imovine (skupina konta 64)

prihodi od pristojbi i naknada (skupina konta 65)

ostali prihodi (skupina konta 66)

prihodi od prodaje nefinancijske imovine (skupina konta 7)

rashodi za zaposlene (skupina konta 31

materijalni rashodi (skupina konta 32)

financijski rashodi (skupina konta 34)

subvencije (skupina konta 35)

pomoći (skupina konta 36)

naknade građanima i kućanstvima (skupina konta 37)

ostali rashodi (skupina konta 38)

rashodi za nabavu nefinancijske imovine (skupina konta 4)

 Članak 6.

U računu financiranja iskazuju se primici od financijske imovine i zaduživanja, te izdaci za financijsku imovinu i za otplatu kredita i zajmova (skupina konta 5 i 8).

 Članak 7.

Prihodi proračuna ubiru se i uplaćuju u proračun u skladu sa zakonom ili drugim propisima, neovisno o visini prihoda planiranih u proračunu.

 Članak 8.

Svaki rashod i izdatak iz proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja. Odgovorna osoba mora prije isplate provjeriti i potpisati pravni temelj i visinu obveze koja proizlazi iz knjigovodstvene isprave.

Rashodi i izdaci realiziraju se do iznosa planiranih proračunom, osim izdataka za otplatu glavnice i kamatu, koji se mogu izvršavati u iznosima iznad planiranih.

Primljena, a manje planirana ili neplanirana sredstva od pomoći, donacije i prihoda za posebne namjene mogu se trošiti iznad iznosa planiranih proračunom, do visine primljenih sredstava. Izmjenama i dopunama proračuna za tekuću godinu korigirat će se utrošene, a manje planirane ili neplanirane pozicije navedenih rashoda.

 Članak 9.

Proračunskim korisnicima sredstva se doznačuju mjesečno, prema njihovim zahtjevima, a smiju ih koristiti samo za namjene i do visine određene proračunom.

Korisnici proračunskih sredstava dostavljaju izvješća o utrošenim sredstvima prema pozivu, a najmanje jednom godišnje za utrošena sredstva u prethodnoj godini.

U slučaju neispunjenja obveze iz ovog članka korisnicima sredstava može se obustaviti isplata iz proračuna. Odluku o tome donosi načelnik.

 Članak 10.

Preraspodjela sredstava može se izvršiti najviše do 5 % rashoda i izdataka na proračunskoj stavci koja se umanjuje, u okviru ukupno planiranih rashoda i izdataka. Odluku o tome donosi načelnik, a o izvršenim preraspodjelama izvješćuje Općinsko vijeće na prvoj sljedećoj sjednici.

 Članak 11.

Načelnik može otpisati ili djelomično otpisati potraživanja, ako bi troškovi naplate potraživanja bili u nesrazmjeru s visinom potraživanja ili se ustanovi apsolutna nemogućnost naplate.

 Članak 12.

Općina se može kratkoročno zadužiti najduže do 12 mjeseci isključivo za premošćivanje jaza nastalog zbog različite dinamike priljeva sredstava i dospijeća obveza. Odluku o kratkoročnom zaduživanju donijelo je Općinsko vijeće. Općina Tučepi će se na temelju Odluke Općinskog vijeća kratkoročno zadužiti kod OTP banke d.d. u iznosu od 750.000,00 kn, u obliku dozvoljenog prekoračenja po poslovnom računu (minus).

Općina se može zadužiti i davati suglasnosti i jamstva za zaduživanje u skladu sa Zakonom o proračunu, Zakonom o izvršavanju Državnog proračuna i Pravilnikom o postupku zaduživanja te davanja jamstava i suglasnosti jedinica područne (regionalne) samouprave.

Općina se može zadužiti samo za investiciju koja se financira iz proračuna, a koju potvrdi predstavničko tijelo uz prethodnu suglasnost Vlade.

Ugovor o zaduživanju sklapa načelnik na osnovi donesenog proračuna, uz prethodno mišljenje ministra financija i suglasnost Vlade.

 Pravna osoba u većinskom vlasništvu ili suvlasništvu Općine i ustanova čiji je osnivač Općina može se dugoročno zadužiti samo za investiciju i uz suglasnost nadležnih tijela Općine, sukladno važećim propisima i Statutu Općine Tučepi.

Općina može dati jamstvo za ispunjenje obveza pravnoj osobi u većinskom izravnom ili neizravnom vlasništvu Općine Tučepi i ustanovi čiji je Općina osnivač, sukladno važećim propisima i Statutu Općine Tučepi, uz prethodnu suglasnost ministra financija. Dana jamstva uključuju se u opseg zaduženja Općine

Zahtjev za izdavanje suglasnosti za zaduženje i/ili davanje jamstva odgovorna osoba pravne osobe ili ustanove dostavlja nadležnom tijelu općinske uprave, koja ocjenjuje opravdanost zaduživanja i/ili davanja jamstva

 Članak 13.

Načelnik upravlja raspoloživim novčanim sredstvima na računu proračuna, upravlja nekretninama, pokretninama i imovinskim pravima u vlasništvu Općine Tučepi, te odlučuje o stjecanju i otuđenju pokretnina i nekretnina u vlasništvu Općine Tučepi, sukladno odredbama Statuta Općine.

Za izvršenje Proračuna odgovoran je načelnik koji je ujedno i nalogodavac za izvršenje Proračuna.

 Članak 14.

Postupak nabave roba i usluga i ustupanje radova obavlja se u skladu sa Zakonom o javnoj nabavi (NN 120/16).

 Članak 15.

Proračun se objavljuje na način na koji se objavljuju odluke Općinskog vijeća Općine Tučepi (u „Glasniku Općine Tučepi“). „Glasnik Općine Tučepi“ dostupan je na službenim internet stranicama Općine Tučepi.

 Članak 16.

Ova Odluka stupa na snagu jedan dan nakon objave u „Glasniku Općine Tučepi“, a primjenjivat će se od 01.01.2021.godine.

KLASA: 400-08/20-01/03

URBROJ: 2147/06-01-20-08

Tučepi, 29.12.2020.

**PREDSJEDNIK OPĆINSKOG VIJEĆA**

 Željko Matić